  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 17-тӥ куартолэзе Удмуртилэн тӧроез Александр Бречалов Россилэн вице-премьереныз Татьяна Голиковаен пумиськиз. Соос улосвылын «Здравоохранение», «Демография», «Образование» йӧскалык ӵектосъёсты быдэсъян сярысь кенешизы. Со сярысь элькун тӧролэн но кивалтэтлэн пресс-службазы ивортӥз. Александр Бречалов пусйиз, йӧскалык ӵектосъёс элькунын чаклам радлыкъя быдэстӥсько. Улосвыл кивалтӥсь «Демография» ӵектосъя лыдпусъёсты вераз. 2022-тӥ арын кулон учыръёс 12,6 промилле вал (1,26 процент 100 сюрс улӥсьлы), со кунъя шорлыдо возьматэмлэсь ньыль процентлы пичигес. Озьы ик кылем арын Удмуртиын вож нуныос кулон учыръёс трослы кулэсмизы – 3,4 промилле (0,34 процент 1 сюрс вордскемъёслы), со кунъя возьматэтлэсь 24 процентлы улын, Приволжск федерал округъя – 17,1 процентлы. Со сяна, Александр Бречалов «Адели» элькун реабилитаци центрлэсь Глазкарысь ёзэтсэ тупатъян сярысь ивортӥз. « Выльдэм юртэз вуоно арлэн кутсконаэз усьтыны малпаськомы. Котькуд ар тазалыксыя сюбегатэм луонлыкъёсын 800 котыр пиналъёс «Аделиын» реабилитаци ортчо: соос понна интыез ӟеч, туала куронъёслы тупась карыны кулэ » Александр Бречалов, Удмуртилэн тӧроез   Озьы ик нимысьтысь ожгар ужрадэ пыриськисьёслы юрттонъя «Защитники Отечества» фонд сярысь вераськизы. Фондлэн улосвыл ёзэтэз Ижкарысь «Россия» кинотеатрлэн юртаз интыяськоз, али отын тупатъян ужъёс мыно. Иодэ вайытом, кивалтӥсе Максим Шумихинэз ӵектӥзы. Тегъёс: йӧскалыкӵектосъёс Политика АлександрБречалов Удмуртия  